E-604/2009

Mál þetta sem tekið var til úrskurðar 19. maí sl., er höfðað með stefnu birtri 19. janúar 2009.

Stefnandi er VBS fjárfestingarbanki hf., Borgartúni 26, Reykjavík.

Stefndi er Sparisjóður og nágrennis hf., Ármúla 13 a, Reykjavík.

Stefnandi krefst þess að stefnda verði gert að greiða sér 235.000.000 krónur með dráttarvöxtum samkvæmt 1. mgr. 6. gr. laga um vexti og verðbætur nr. 38/2001 frá 28. desember 2008 til greiðsludags.

Þá krefst stefnandi málskostnaðar að skaðlausu.

Stefndi krefst sýknu af kröfum stefnanda og að stefnda verði tildæmdur málskostnaður að skaðlausu úr hendi stefnanda.

Í þinghaldi 19. maí sl., óskaði stefnandi eftir að málið yrði fellt niður, en stefndi krafðist málskostnaðar úr hendi stefnanda. Var lögmönnum aðila gefinn kostur á að reifa sjónarmið sín varðandi málskostnað og fjárhæð hans.

Málavextir.

Í stefnu er málavöxtum lýst á þá leið að með kaupsamningi dags. 30. maí 2007 hafi Árbakki, byggingarfélag ehf. keypt 28 einbýlishúsalóðir og eina fjölbýlishúsalóð úr Árbakka, sem er hluti af landi Laugadæla af Laugadælum ehf. Kaupverð hafi verið 235.000.000 krónur og gaf stefndi út bankaábyrgð 6. júlí 2007 fyrir kaupverðinu.

Með bankaábyrgðinni tókst stefndi á hendur ábyrgð á greiðslu kaupverðsins samkvæmt skilmálum kaupsamningsins milli Árbakka ehf. og Laugadæla ehf. Samkvæmt skilmálum ábyrgðarinnar var skilyrði fyrir greiðslu hennar annars vegar að ábyrgðarhafi, Laugadælir ehf. afhenti afsal þinglýstu athugasemdalaust til stefnda fyrir hinum keyptu lóðum og hins vegar afhending þeirra í umsömdu ástandi samkvæmt 4. gr. kaupsamnings Árbakka ehf. og Laugadæla ehf. Sama dag og bankaábyrgð var undirrituð, framseldi Árbakki ehf. til stefnda öll réttindi félagsins samkvæmt fyrrnefndum kaupsamningi dags. 30. maí 2007 við Laugadæla ehf. Samkvæmt framsalinu fer stefndi einn með réttindi kaupanda samkvæmt kaupsamningnum frá og með undirritun.

Með bréfi 26. nóvember 2008 kröfðu stefnandi og Laugadælir ehf. stefnda um greiðslu samkvæmt ábyrgðinni. Með bréfi stefnanda og Laugadæla ehf. fylgdi afsal fyrir hinum keyptu lóðum sem stefnandi óskaði eftir að stefndi myndi undirrita áður en því yrði þinglýst. Með bréfi til stefnanda dags. 27. nóvember 2007 fullyrti stefndi að skilyrði þess að unnt væri að setja fram kröfu á grundvelli ábyrgðarinnar væru ekki uppfyllt og hélt stefndi því fram að afhending lóðanna hefði ekki farið fram í umsömdu ástandi. Í samræmi við skilmála samningsins tilkynnti stefnandi stefnda um afhendingu lóðanna þann 28. nóvember 2008 kl. 14.00. Með bréfi stefnda til stefnanda frá 1. desember 2008 hafnaði stefndi móttöku lóðanna sem og móttöku á afsali. Jafnframt var kröfu stefnanda um greiðslu úr ábyrgð stefnda hafnað á þeim grundvelli að hún uppfyllti ekki skilmála ábyrgðarinnar. Afsali lóðanna var því þinglýst einhliða og athugasemdalaust af hálfu stefnanda 28. nóvember 2008.

Með bréfi til stefnda 2. desember 2008 var krafa um greiðslu stefnda samkvæmt ábyrgðinni ítrekuð og vísað til þess að verkinu hefði verið lokið með fullnægjandi hætti. Með bréfi dags. 3. desember 2008 vísaði stefndi til fyrri bréfa þar sem greiðslu úr ábyrgðinni var hafnað. Þann 18. desember 2008 tilkynnti stefndi stefnanda að Árbakki hef. hefði fellt niður kaupsamning aðila frá 30. maí 2007. Til stuðnings niðurfellingu kaupsamningsins var vísað í 2. mgr. 3. gr. kaupsamningsins, þar sem segir að kaupandi geti einhliða sagt samningnum upp, hafi hið keypta ekki verið afhent innan 18 mánaða frá gerð kaupsamningsins. Stefndi staðhæfði að hið selda hefði ekki verið afhent í umsömdu ástandi 30. nóvember 2008. Stefnandi sendi sama dag bréf til stefnda þar sem niðurfellingu kaupsamnings var mótmælt og því hafnað að skilyrði 2. mgr. 3. gr. kaupsamnings hefði verið komið fram. Jafnframt var skorað á stefnda að inna af hendi greiðslu samkvæmt bankaábyrgðinni.

Með samkomulagi dags. 19. desember 2008 framseldu Laugadælir ehf. öll réttindi, hverju nafni sem nefnast, sem fylgja fyrrgreindri ábyrgðaryfirlýsingu stefnda 6. júlí 2007 til stefnanda.

Niðurstaða.

Samkvæmt þingbók hefur mál þetta verið tekið fyrir fjórum sinnum. Þegar óskað var eftir niðurfellingu málsins af hálfu stefnanda í þinghaldi 19. maí sl., krafðist lögmaður stefnda málskostnaðar úr hendi stefnanda sem miðaður yrði við hagsmuni í málinu. Ekki hafa verið lögð fram nein gögn er sýni hversu mörgum tímum hefur verið varið í vinnu við málið af hálfu stefnda. Þá hafa ekki verið lögð fram gögn sem sýna fram á kostnað vegna matsgerðar sem vísað var til af hálfu lögmanns stefnda við flutning málsins um ákvörðun málskostnaðar.

Með vísan til framangreinds verður málskostnaðarákvörðun miðuð við umfang málsins og hagsmuni og þykir hæfilega ákveðin 450.000 krónur, sem stefnandi verður dæmdur til að greiða stefnda, sbr. 2. mgr. 130. gr. laga nr. 91/1991 um meðferð einkamála.

I-kvk-nf E-kvk-nf héraðsdómari kveður upp þennan úrskurð.

Ú r s k u r ð a r o r ð:

Mál þetta er fellt niður.

Stefnandi, VBS fjárfestingabanki hf., greiði stefnda, Sparisjóði Reykjavíkur og nágrennis hf., 450.000 krónur í málskostnað.

I-kvk-nf E-kvk-nf.